Ostaja palautti huonokuntoisen auton takaisin liikkeeseen, mutta seuraavana päivänä se ilmestyi uudelleen myyntiin. Autoliikkeen mukaan kyse oli järjestelmäviasta.

Rinta-Jouppi myi Opel Zafiran pariskunnalle. Auton viat ilmenivät vasta oston jälkeen. KUVAKAAPPAUS

Turkulainen Minna osti perheelleen auton Turun Rinta-Joupin autoliikkeestä keskiviikkona. Onni uudesta menopelistä hyytyi pian, sillä jo ennen kotipihaa autossa ilmeni vikoja. Kesken ajon muun muassa ajovalot sammuivat ja ohjaustehostin lakkasi toimimasta. Minnan autoasentajana työskentelevä mies huolestui, ja he päättivät palauttaa auton.

Seuraavana aamuna Minna vei auton takaisin liikkeeseen, jonka jälkeen auto tarkistettiin korjaamolla. Tulokset olivat hälyttäviä, esimerkiksi moottori oli kokonaan öljyn peitossa.

– Korjaaja totesi, ettei hän edes ryhdy korjaamaan pikkuvikoja, koska pelkästään auton moottorivika on sen verran merkittävä, Minna kertoo.

Tarkastuksen jälkeen autokauppa peruttiin. Seuraavana päivänä viallinen auto ilmestyikin uudelleen myyntiin.

– Auto oli myynnissä samalla hinnalla ilman mitään mainintaa, että auto on täysi pommi, Minna sanoo.

Turkulaispari huolestui, että joku hyppäisi viallisen auton rattiin.

– Auto on vaarallinen. Mietin sitä perhettä, joka pakkaa lapsensa tuon auton kyytiin ja lähtee ajamaan liukkailla keleillä. Pienin ongelma on moottorin hajoaminen matkalla mummolan joulupöytään. Tällä autolla voi lähteä henki, Minna painottaa.

Korjaamolla paljastui pitkä lista auton vioista. Lukijan kuva

Järjestelmä teki tepposet

Myynti-ilmoitus on sittemmin poistettu verkosta. Iltalehti tavoitti Turun Rinta-Joupin myyntipäällikkö Lasse Lintulan, jonka mukaan kyseessä oli vahinko.

– Järjestelmässämme tapahtui valitettavasti virhe. Auto ponnahti vahingossa uudestaan myyntiin, kun auto oli palautunut omalle korjaamollemme tutkittavaksi ja korjattavaksi.

Myyntipäällikkö arvioi, että ilmoitus ehti olla näkyvillä alle vuorokauden.

– Me tietysti myymme vain ehjiä autoja. Mikäli autossa on vikoja, kerromme niistä asiakkaalle. Peruimmekin heti kaupan, kun selvisi kyseisen auton olevan viallinen, hän korostaa.

Lintulan mukaan vastaavaa tilannetta ei ole sattunut aikaisemmin.